

**ILMOITUS TOIMILUPIEN JULISTAMISESTA HAETTAVIKSI**

**Toimiluvat teletoimintaan taajuusalueella 25,1-27,5 gigahertsiä**

Valtioneuvosto julistaa sähköisen viestinnän palveluista annetun lain (917/2014) 7 §:n nojalla haettaviksi toimiluvat teletoimintaan taajuusalueella 25,1-27,5 gigahertsiä. Toimiluvat myönnetään lain 11 §:ssä säädetyssä huutokauppamenettelyssä.

Yrityksen tai yhteisön, joka haluaa osallistua huutokauppaan, on ilmoittauduttava Liikenne- ja viestintävirastolle viimeistään 20.5.2020 viraston määräyksessä M 64 C määrätyllä tavalla.

Lisätietoja toimiluvista ja hakumenettelystä on nähtävillä liikenne- ja viestintäministeriön verkkosivuilla osoitteessa https://valtioneuvosto.fi/hanke?tunnus=LVM045:00/2019 ja Liikenne- ja viestintäviraston verkkosivuilla osoitteessa https://www.traficom.fi/fi/viestinta/viestintaverkot/taajuusalueen-26-ghz-huutokauppa

**LISÄTIETOJA HAKUMENETTELYSTÄ JA TOIMILUVISTA**

**Toimiluvat teletoimintaan taajuusalueella 25,1-27,5 gigahertsiä**

Valtioneuvosto julistaa sähköisen viestinnän palveluista annetun lain (917/2014) 7 §:n nojalla haettaviksi toimiluvat teletoimintaan taajuusalueella 25,1-27,5 gigahertsiä. Toimiluvat myönnetään sähköisen viestinnän palveluista annetun lain 11 §:ssä ja radiotaajuuksien huutokaupasta taajuusalueella 25,1-27,5 gigahertsiä annetussa valtioneuvoston asetuksessa (202/2020), jäljempänä huutokauppa-asetus, säädetyssä menettelyssä. Tarkempia määräyksiä huutokauppamenettelystä on annettu lisäksi Liikenne- ja viestintäviraston määräyksellä M 64 C. Toimiluvat myönnetään huutokaupan lopputuloksen perusteella.

Myönnettävien toimilupien tavoitteena on lain 1 §:ssä säädetyn mukaisesti muun muassa edistää palvelujen tarjontaa ja käyttöä viestintäverkoissa ja turvata radiotaajuuksien tehokas käyttö. Toimilupien tavoitteena on edistää seuraavan sukupolven mobiiliteknologia 5G:n käyttöönottoa Suomessa ja parantaa nopeiden langattomien laajakaistayhteyksien laatua ja kapasiteettia.

Toimilupien kohteena olevasta taajuusalueesta säädetään taajuuksien käytöstä ja taajuussuunnitelmasta annetun valtioneuvoston asetuksen (1246/2014 ja 201/2020) 9 §:ssä. Liikenne- ja viestintävirasto myöntää toimiluvanhaltijalle taajuusvarauksen sähköisen viestinnän palveluista annetun lain 41 ja 45 §:n mukaisesti. Liikenne- ja viestintävirasto myöntää toimiluvanhaltijalle lisäksi radioluvan lain 40 §:n mukaisesti sen jälkeen, kun toimiluvanhaltija on suorittanut toimilupamaksun ensimmäisen maksuerän. Liikenne- ja viestintäviraston myöntämään radiolupaan voidaan asettaa ehtoja taajuuksien käytöstä lain 42 §:n mukaisesti. Liikenne- ja viestintävirasto voi muuttaa radioluvan ehtoja lain 47 §:ssä säädettyjen edellytysten täyttyessä.

Huutokaupan on tarkoitus alkaa 8.6.2020. Huutokaupan järjestää Liikenne- ja viestintävirasto. Sähköisen viestinnän palveluista annetun lain 13 §:n mukaan huutokauppaan saa konsernista osallistua vain yksi yritys. Huutokauppaan osallistuvat yritykset eivät saa tehdä huutokauppaan liittyvää yhteistyötä. Yrityksen tai yhteisön, joka haluaa osallistua huutokauppaan, on ilmoittauduttava Liikenne- ja viestintävirastolle viimeistään 20.5.2020 viraston määräyksessä M 64 C määrätyllä tavalla. Lisäksi yrityksen tai yhteisön on maksettava lain 286 §:ssä ja huutokauppa-asetuksen 5 §:ssä säädetty 40 000 euron osallistumismaksu.

Taajuusalueelta 25,1-27,5 gigahertsiä huutokaupataan huutokauppa-asetuksen 2 §:n mukaan kolme 800 megahertsin taajuuskaistaa. Yritystä tai yhteisöä kohden voidaan myöntää enintään yksi 800 megahertsin taajuuskaista. Yritykselle tai yhteisölle myönnetään verkkotoimilupa, joka sisältää sen taajuuskaistan, joista yritys tai yhteisö on tehnyt korkeimman hyväksytyn tarjouksen.

Taajuusalueelle kohdistuvista käyttörajoitteista määrätään taajuusalueen toimiluvissa. Käyttörajoitukset perustuvat Euroopan komission täytäntöönpanopäätökseen 2019/784. Taajuusalueella 25,5-27,0 gigahertsiä on varauduttava asianmukaisesti suojaamaan kaukokartoitussatelliittipalvelujen ja avaruustutkimuspalvelujen yksittäisiä maa-asemia sekä taajuusalueella 23,6-24,0 GHz olevia yksittäisiä radioastronomia-asemia. Lisäksi on varauduttava asianmukaisesti taajuusalueella 25,1-25,25 gigahertsiä toimivien kiinteän satelliittiliikenteen yksittäisten maa-asemien lähetysten aiheuttamiin häiriöihin. Tällaisia asemia ei ole Suomessa tällä hetkellä käytössä. Mikäli edellä mainittua käyttöä tulee, niiden suojaamiseksi vaadittavat ehdot määritellään tapauskohtaisesti radioluvan ehdoissa ja Liikenne- ja viestintäviraston radiotaajuusmääräyksessä.

Huutokaupattavien taajuuksien lähtöhinta on huutokauppa-asetuksen 4 §:n mukaan 7 miljoonaa euroa yhtä 800 megahertsin taajuuskaistaa kohden.

Liikenne- ja viestintävirasto julistaa sähköisen viestinnän palveluista annetun lain 11 §:n mukaan huutokaupan päättyneeksi sen tarjouskierroksen jälkeen, jonka kuluessa yhdestäkään taajuuskaistasta ei enää ole tehty uusia tarjouksia. Huutokaupan päättyessä kustakin taajuuskaistasta annettu korkein hyväksytty tarjous voittaa. Huutokaupan päätyttyä Liikenne- ja viestintävirasto antaa huutokaupan lopputuloksen tiedoksi liikenne- ja viestintäministeriölle.

Toimiluvan myöntää valtioneuvosto lain 11 §:n nojalla 31.12.2033 saakka. Toimilupa myönnetään koko valtakunnan alueelle Ahvenanmaan maakuntaa lukuun ottamatta.

Toimiluvan mukainen toiminta voi alkaa 1.7.2020.

Toimiluvanhaltijan on aloitettava toimiluvan mukainen toiminta kahden vuoden kuluessa toimilupakauden alkamisesta, ellei valtioneuvosto toimiluvanhaltijan hakemuksesta tekniseen kehitykseen tai yleiseen taloudelliseen tilanteeseen liittyvistä syistä toisin määrää.

Toimiluvanhaltijan tulee neuvoa asiakkaitaan toimiluvan velvoitteisiin kuten verkon peittoon liittyvissä asioissa ja tiedottaa niistä riittävällä ja tarkoituksenmukaisella tavalla.

Teleyritys, jolle on sähköisen viestinnän palveluista annetun lain 11 §:n nojalla myönnetty toimilupa, on velvollinen suorittamaan lain 287 §:ssä säädetyn toimilupamaksun. Toimilupamaksu on lain 11 §:ssä säädetty hyväksytty korkein tarjous. Toimilupamaksu maksetaan huutokauppa-asetuksen 6 §:n mukaan viidessä vuosittaisessa tasaerässä toimiluvan myöntämisestä lähtien. Maksun määrää maksettavaksi Liikenne- ja viestintävirasto.

Lisäksi toimiluvanhaltijan on maksettava taajuusmaksuista ja Liikenne- ja viestintäviraston muista radiohallinnollisista suoritteista perittävistä maksuista annetun liikenne- ja viestintäministeriön asetuksen (1454/2019) mukaiset maksut.

Toimiluvan haltija voi sähköisen viestinnän palveluista annetun lain 18 §:ssä säädetyillä edellytyksillä siirtää toimiluvan toiselle toimijalle. Toimiluvan siirto voi koskea myös osaa toimilupaan sisältyvistä taajuuksista. Lain 20 §:n mukaan toimiluvanhaltija voi valtioneuvoston suostumuksella vuokrata käyttöoikeuden toimiluvassa tarkoitettuihin taajuuksiin toiselle toimijalle.

Lain 14 §:n mukaan huutokauppaan ilmoittautuneen yrityksen ja yhteisön nimi ja muut ilmoittautumisen yhteydessä annetut tiedot eivät ole julkisia ennen huutokauppamenettelyn päättymistä. Voittavat tarjoukset julkistetaan huutokauppamenettelyn päätyttyä. Muut yrityksen tai yhteisön tekemät tarjoukset ovat salassa pidettäviä. Liikenne- ja viestintävirasto voi kuitenkin antaa huutokaupan aikana tiedon huutokaupan kullakin kierroksella annettujen tarjousten yhteenlasketusta euromäärästä. Huutokauppaan osallistuville annetaan lisäksi tieto taajuuksista tehtyjen tarjousten lukumäärästä ja korkeimman tarjouksen euromäärästä.

**Lisätiedot**

Lisätietoja huutokauppaan ilmoittautumisesta, huutokauppamenettelystä ja huutokaupan maksuista antaa erityisasiantuntija Jan Engelberg Liikenne- ja viestintävirastosta (etunimi.sukunimi@traficom.fi).

Lisätietoja toimilupaehdoista ja toimiluvan myöntämisestä antaa viestintäneuvos Kaisa Laitinen liikenne- ja viestintäministeriöstä (etunimi.sukunimi@lvm.fi).